Alexa er flyttet ind på din iPhone

En opdatering af Amazons Alexa-app har bragt den digitale assistent ind på alle iOS-enheder – også i Danmark. Det betyder, at du ikke behøver en Echo-højttaler eller anden hardware, men kan integrere Amazons digitale assistent i dit intelligente hjem direkte gennem telefonen. Du skal dog stadig tale engelsk, for at gøre dig forståelig.

Android-enheder har kunnet installere en fungerende Alexa siden januar. Assistenten kom til Danmark i december sidste år, men kun på engelsk. Om assistenten nogensinde lærer dansk, vides ikke.

Amazons digitale assistent regnes for at være den p.t. mest avancerede af de tre store assistenter – Alexa, Siri og Google Assistant – fordi det er den, der håndterer flest tredjepartsprodukter, blandt andet gennem de såkaldte “skills”.

Tjenesten fungerer med opdateringen på iPhone, iPad og iPod Touch. Og ja, du kan spille det nye Westworld: The Maze-spil på din enhed gennem Alexa.

Amazon Alexa kan hentes i App Store.

Alexa er flyttet ind på din iPhone